.................( sz.) napirend

### Előterjesztve: a Közoktatási, Közművelődési, Sport, Egészségügyi, Szociális és Lakásügyi Bizottsághoz

### E L Ő T E R J E S Z T É S

a Képviselő-testület 2023. február 28-i rendes ülésére

Tárgy: Javaslat a Budapest Főváros II. Kerületi Önkormányzat Képviselő-testületének a szociális igazgatásról és egyes szociális és gyermekjóléti ellátásokról szóló 3/2015.(II.27.) önkormányzati rendeletének módosítására

Készítette: ……………………………………..

 Ötvös Zoltán

intézményirányítási osztályvezető s.k.

Egyeztetve: ……………………………………..

 Vargáné Luketics Gabriella

 humánszolgáltatási igazgató s.k.

Látta: …………………………………….

 dr. Szalai Tibor

 jegyző

 …………………………………..

 dr. Silye Tamás

 jegyzői igazgató

A napirend tárgyalása zárt ülést nem igényel.

Tisztelt Képviselő-testület!

A szociális igazgatásról és egyes szociális és gyermekjóléti ellátásokról szóló 3/2015.(II.27.) önkormányzati rendelet (továbbiakban: R.) módosítására teszünk javaslatot az alábbiak szerint.

Bölcsődei alapellátáson túli szolgáltatások (R. 3. melléklet)

Időszakos gyerekfelügyelet – ezt az ellátási formát a szülők előre, már a felvétel időpontjában meghatározva, hetente egy-két teljes napra, vagy szintén egy-két alkalommal délelőtti, vagy délutáni órákban veszik igénybe. Erre két intézményben van lehetőség a Budagyöngye és a Törökméz Bölcsődében. A szolgáltatás térítési díja 2018-ban került megállapításra. A jogszabályi előírás alapján a szolgáltatási díj az önköltségnél nem lehet magasabb. 2022. évben az önköltsége egy napra, egy gyermekre vonatkoztatva 54 férőhelyre 230 napra számolva 9.207 Ft.

A javasolt térítési díj egész napra 5.000 Ft (eddigi díj 3.450 Ft volt).

A jelenleg hatályos R. 3. mellékletében szereplő további szolgáltatások közül az ambuláns fejlesztést javasoljuk megszüntetni, mivel az intézménytől a korai fejlesztés a Pedagógiai Szakszolgálathoz került, illetve az időszakos gyerekfelügyelethez kapcsolódóan nyújtott nyitva tartás lehetőségével 2018 óta egy szülő sem élt, ezáltal annak törlése javasolt.

A játszócsoport térítési díját is rendezni javasoljuk – 1.200 Ft-ról 2.000,- Ft-ra – annak ellenére, hogy jelenleg nem működik – hely hiánya miatt - egyik intézményünkben sem ilyen csoport, de bízunk abban, hogy a bölcsődei férőhelyek bővítésével erre lesz lehetőség.

Javaslatot teszünk az üdültetési díjak (R. 3/a. melléklet) korrigálására is. A jelenlegi térítési díjak is 2018. július 1-jétől érvényesek. Az energia és üzemanyagárak, valamint élelmezési költségek drasztikus emelkedése miatt az üdültetési díjakon is kénytelenek vagyunk változtatni.

Ebben a tábori térítési díjak az R. módosításával úgy változnának, hogy az eddig megállapított térítési díj, mely szállást, étkezést és utazást is biztosított, a jövőben csak a szállás díját tartalmazná. A szállítást az igénybe vevők egyénileg oldják meg, az étkeztetést pedig az üdültetési szolgáltatást végző Kft. három árajánlat alapján kiválasztott étkeztetési szolgáltatást nyújtók ajánlata alapján állapítja meg. A kísérő pedagógus részére a szállás ingyenes.

A gyermekek étkezési díjánál a tanévben érvényes személyre szóló kedvezményeket az üdültetési díjak meghatározásánál 50 %-iág lehet figyelembe venni.

A R. 3/a. mellékletében a szállás díj kategória elnevezés módosítása javasolt Budapest Főváros II. Kerületi Önkormányzat tulajdonában lévő Tankerületi Központ fenntartásában működő köznevelési intézményben tanuló gyermek és kísérő pedagógus (15 gyermekenként 1 fő) meghatározásra, a korábbi II. kerületi gyermek és II. kerületi pedagógus és alkalmazott helyett.

Kérem a Tisztelt Képviselő-testületet az előterjesztés megvitatására és a rendelet módosításának elfogadására.

A rendeletmódosítás elfogadásához minősített többségű szavazati arány szükséges.

Budapest, 2023. február 17.

 Kovács Márton

 alpolgármester s.k.

Budapest Főváros II. Kerületi Önkormányzat Képviselő-testületének /2023. ( . .) önkormányzati rendelete a szociális igazgatásról és egyes szociális és gyermekjóléti ellátásokról szóló 3/2015. (II. 27.) önkormányzati rendelet módosításáról

|  |  |
| --- | --- |
| Jelenlegi szövegezés | Javasolt módosítás |
|  | Budapest Főváros II. Kerületi Önkormányzat Képviselő-testülete Magyarország helyi önkormányzatairól szóló 2011. évi CLXXXIX. törvény 23. § (5) bekezdés 11., 11a. és 12. pontjában meghatározott feladatkörében eljárva, valamint a szociális igazgatásról és szociális ellátásokról szóló 1993. évi III. törvény 26. §-ában, 92. § (2) bekezdésében, illetve a 132. § (4) bekezdés g) pontjában kapott felhatalmazás alapján eljárva a következőket rendeli el: |
| R. 42. § (3) bekezdés: (3) *A (1) bekezdésben foglalt szolgáltatási díj a mindenkori önköltségi árat és a napszakhoz kapcsolódó étkezési díjat foglalja magába. A fizetendő díjat a 3. mellékletben foglaltak alapján az intézményvezető állapítja meg*. | 1. §A szociális igazgatásról és egyes szociális és gyermekjóléti ellátásokról szóló 3/2015. (II. 27.) önkormányzati rendelet 42. § (3) bekezdése helyébe a következő rendelkezés lép:„(3) Az (1) bekezdésben foglalt szolgáltatási díj a mindenkori önköltségi ár alapján megállapított térítési díjat és a napszakhoz kapcsolódó étkezési díjat foglalja magába. A fizetendő díjat a 3. mellékletben foglaltak alapján az intézményvezető állapítja meg.” |
| R.43.§ *(1) A bölcsődében, óvodában, általános iskolai napközi otthonokban, nyári napközis táborban, általános és középfokú iskolai menzai ellátás keretében biztosított étkeztetésért, valamint a bölcsődében az alapellátáson felül biztosított egyéb szolgáltatásokért a 3. mellékletben, a gyermek- és családos üdültetésért fizetendő térítési díjat a 3./a. mellékletben foglaltak alapján kell megállapítani.**(2) A térítési díj összegét a térítési díj megfizetésére köteles személy a tárgyhó tekintetében előre, a tárgyhót megelőző hónap 10. napjáig köteles megfizetni, kivételt képeznek a nyári napközis táborok és a gyermek- és családos üdültetésért fizetendő térítési díjak.* | 2. §A szociális igazgatásról és egyes szociális és gyermekjóléti ellátásokról szóló 3/2015. (II. 27.) önkormányzati rendelet 43. § (1) és (2) bekezdése helyébe a következő rendelkezések lépnek:„(1) A bölcsődében, óvodában, általános iskolai napközi otthonokban, általános és középfokú iskolai menzai ellátás keretében biztosított étkeztetésért, valamint a bölcsődében az alapellátáson felül biztosított egyéb szolgáltatásokért a 3. mellékletben, a gyermek- és családos üdültetésért fizetendő térítési díjat a 3./a. mellékletben foglaltak alapján kell megállapítani.(2) A térítési díj összegét a térítési díj megfizetésére köteles személy a tárgyhó tekintetében előre, a tárgyhót megelőző hónapban a részére kiállított számlában meghatározott határnapig köteles megfizetni, kivételt képeznek a gyermek- és családos üdültetésért fizetendő térítési díjak.” |
| R.44.§*(1) Az általános iskolai napközi otthonokban, napközis táborban valamint általános és középiskolai menzai ellátásban részesülő tanulók élelmezési ellátásért fizetendő térítési díja rászorultsági alapon, szülő, gondviselő kérelmére vagy intézményi kezdeményezésre csökkenthető, illetve elengedhető.* | 3. §A szociális igazgatásról és egyes szociális és gyermekjóléti ellátásokról szóló 3/2015. (II. 27.) önkormányzati rendelet 44. § (1) bekezdése helyébe a következő rendelkezés lép:„(1) Az általános iskolai napközi otthonokban, általános és középiskolai menzai ellátásban részesülő tanulók élelmezési ellátásért fizetendő térítési díja rászorultsági alapon, szülő, gondviselő kérelmére vagy intézményi kezdeményezésre csökkenthető, illetve elengedhető. A napközis táborban részvételi díj fizetendő.” |
|  | 4. §(1) A szociális igazgatásról és egyes szociális és gyermekjóléti ellátásokról szóló 3/2015. (II. 27.) önkormányzati rendelet 3. melléklete helyébe az 1. melléklet lép.(2) A szociális igazgatásról és egyes szociális és gyermekjóléti ellátásokról szóló 3/2015. (II. 27.) önkormányzati rendelet 3/a. melléklete helyébe a 2. melléklet lép. |
|  | 5. §Ez a rendelet 2023. április 1-jén lép hatályba, és 2023. április 2-án hatályát veszti. |

Budapest Főváros II. Kerületi Önkormányzat Képviselő-testületének /2023. ( . .) önkormányzati rendelete

a szociális igazgatásról és egyes szociális és gyermekjóléti ellátásokról szóló 3/2015. (II. 27.) önkormányzati rendelet módosításáról

Budapest Főváros II. Kerületi Önkormányzat Képviselő-testülete Magyarország helyi önkormányzatairól szóló 2011. évi CLXXXIX. törvény 23. § (5) bekezdés 11., 11a. és 12. pontjában meghatározott feladatkörében eljárva, valamint a szociális igazgatásról és szociális ellátásokról szóló 1993. évi III. törvény 26. §-ában, 92. § (2) bekezdésében, illetve a 132. § (4) bekezdés g) pontjában kapott felhatalmazás alapján eljárva a következőket rendeli el:

1. §

A szociális igazgatásról és egyes szociális és gyermekjóléti ellátásokról szóló 3/2015. (II. 27.) önkormányzati rendelet 42. § (3) bekezdése helyébe a következő rendelkezés lép:

„(3) Az (1) bekezdésben foglalt szolgáltatási díj a mindenkori önköltségi ár alapján megállapított térítési díjat és a napszakhoz kapcsolódó étkezési díjat foglalja magába. A fizetendő díjat a 3. mellékletben foglaltak alapján az intézményvezető állapítja meg.”

2. §

A szociális igazgatásról és egyes szociális és gyermekjóléti ellátásokról szóló 3/2015. (II. 27.) önkormányzati rendelet 43. § (1) és (2) bekezdése helyébe a következő rendelkezések lépnek:

„(1) A bölcsődében, óvodában, általános iskolai napközi otthonokban, általános és középfokú iskolai menzai ellátás keretében biztosított étkeztetésért, valamint a bölcsődében az alapellátáson felül biztosított egyéb szolgáltatásokért a 3. mellékletben, a gyermek- és családos üdültetésért fizetendő térítési díjat a 3./a. mellékletben foglaltak alapján kell megállapítani.

(2) A térítési díj összegét a térítési díj megfizetésére köteles személy a tárgyhó tekintetében előre, a tárgyhót megelőző hónapban a részére kiállított számlában meghatározott határnapig köteles megfizetni, kivételt képeznek a gyermek- és családos üdültetésért fizetendő térítési díjak.”

3. §

A szociális igazgatásról és egyes szociális és gyermekjóléti ellátásokról szóló 3/2015. (II. 27.) önkormányzati rendelet 44. § (1) bekezdése helyébe a következő rendelkezés lép:

„(1) Az általános iskolai napközi otthonokban, általános és középiskolai menzai ellátásban részesülő tanulók élelmezési ellátásért fizetendő térítési díja rászorultsági alapon, szülő, gondviselő kérelmére vagy intézményi kezdeményezésre csökkenthető, illetve elengedhető. A napközis táborban részvételi díj fizetendő.”

4. §

(1) A szociális igazgatásról és egyes szociális és gyermekjóléti ellátásokról szóló 3/2015. (II. 27.) önkormányzati rendelet 3. melléklete helyébe az 1. melléklet lép.

(2) A szociális igazgatásról és egyes szociális és gyermekjóléti ellátásokról szóló 3/2015. (II. 27.) önkormányzati rendelet 3/a. melléklete helyébe a 2. melléklet lép.

5. §

Ez a rendelet 2023. április 1-jén lép hatályba, és 2023. április 2-án hatályát veszti.

|  |  |
| --- | --- |
| Örsi Gergelypolgármester | dr. Szalai Tiborjegyző |

*1. melléklet a /2023. ( . .) önkormányzati rendelethez*

*„3. melléklet a 3/2015. (II. 27.) önkormányzati rendelethez*

Gyermekétkeztetési és az alapellátáson felül biztosított egyéb szolgáltatási térítési díjak

|  |  |
| --- | --- |
| A |  B |
|  Intézménytípusmegnevezése |  Nyersanyagköltségnettó Ft/nap |
|  I. *Bölcsőde* | 523,30 |
|  ebből reggeli | 104,90 |
|  tízórai | 52,50 |
|  ebéd  | 261,00 |
|  uzsonna | 104,90 |
|  II. *Óvoda* | 464,60 |
|  ebből tízórai | 72,30 |
|  ebéd | 320,00 |
|  uzsonna  | 72,30 |
|  III. *Általános iskola* | 524,00 |
|  ebből tízórai | 79,50 |
|  ebéd | 367,20 |
|  uzsonna | 77,20 |
|  IV. *Középiskola ebéd* | 374,80 |

*Bölcsődei alapellátáson túli szolgáltatások*

*Időszakos gyermekfelügyelet\*\**

|  |  |  |
| --- | --- | --- |
|  Megnevezés |   |   |
|   |  Térítési díj |   |
|  Egész nap 7-18 óráig | *5.000.- Ft* |  + igénybevett étkezés önköltségi áron |
|  Délelőtt 7-12 óráig |  *2.500.- Ft* |  + igénybevett étkezés önköltségi áron |
|  Délután 12-18 óráig |  *2.500.- Ft* |  + igénybevett étkezés önköltségi áron |

*Játszócsoport\*\**

|  |  |  |  |
| --- | --- | --- | --- |
|  Megnevezés |  Működés |   |   |
|   |   |  Térítési díj |   |
|  1 alkalom |  Keddi napokon  |  *2.000,- Ft* |  + igénybevett étkezés önköltségi áron |

*További szolgáltatások\*\*:*

|  |  |  |  |
| --- | --- | --- | --- |
|  Megnevezés |  Működés |  Térítési díj |  Megjegyzés |
|  Sószoba használat |  Hétköznap12-18 óráig  |  500.- Ft/20 perc |  Max. 1 szülő + két gyermek |

\*\*Mentes az ÁFA alól az a szolgáltatás - az étkeztetés kivételével, ha annak fejében járó ellenérték külön térítendő meg - és az ahhoz szorosan kapcsolódó termékértékesítés, amelyet bölcsődei ellátás keretében közszolgáltató ilyen minőségben teljesít (az általános forgalmi adóról szóló 2007. évi CXXVII. törvény 85. § (1) bekezdésének *h)* pontja értelmében).”

*2. melléklet a /2023. ( . .) önkormányzati rendelethez*

*„3/a. melléklet a 3/2015. (II. 27.) önkormányzati rendelethez*

*ÜDÜLTETÉSI TÉRÍTÉSI DÍJAK
(Bruttó árak: Ft/fő/éjszaka)*

|  |  |  |  |
| --- | --- | --- | --- |
| Szállás díj |  Balatonfenyvesitábor |  Balatonfenyvesiúj tábor |  Velenceitábor |
| Budapest Főváros II. Kerületi Önkormányzat tulajdonában lévő Tankerületi Központ fenntartásában működő köznevelési intézményben tanuló gyermek |  3.500,- Ft |  4.200,- Ft |  3.500,- Ft |
| Kísérő pedagógus (15 gyerekenként 1 fő) | *ingyenes*  | *ingyenes*  | *ingyenes* |
| Plusz kísérő pedagógus,vendég, szülő  |  5.000,- Ft |  6.000,- Ft |  5.000,- Ft |

A szállás díj nem tartalmazza az utazás és az étkezés költségét.

Az utazást az üdültetésben részt vevők egyénileg szervezik.

Az étkeztetést - az üdültetési szolgáltatást végző - az étkeztetést biztosítóval kötött szerződés alapján - önköltségi áron biztosítja, a 3/2015.(II.27.) önkormányzati rendeletben meghatározott kedvezmények figyelembevételével.

Balatonmáriafürdői családos üdültetés: 2.000 Ft/nap/fő + idegenforgalmi adó (nagykorú vendég)”

Általános indokolás

A szociális igazgatásról és egyes szociális és gyermekjóléti ellátásokról szóló 3/2015. (II. 27.) önkormányzati rendelet (a továbbiakban: R.) szabályozza a pénzbeli és természetbeni ellátások rendszerét a kerületben. Az ebben szereplő, 2018. július 1-jétől érvényes a bölcsődei alapellátáson túli szolgáltatások és az üdültetési térítési díját az energia és üzemanyagárak, valamint az élelmezési költségek drasztikus emelkedése miatt változtatni szükséges.

Részletes indokolás

Az 1. §-hoz

Meghatározza a bölcsődei alapellátáson túli szolgáltatási díj összegének kiszámítását.

A 2. §-hoz

Rendelkezik arról, hogy hol kell alkalmazni a R. mellékletében meghatározott  étkeztetési térítési díjat.

Szabályozza a térítési díj megfizetésének határidejét.

A 3. §-hoz

Lehetőséget biztosít arra, hogy az általános iskolai napközi otthonokban, általános és középiskolai menzai ellátásban részesülő tanulók élelmezési ellátásért fizetendő térítési díja rászorultsági alapon, szülő, gondviselő kérelmére vagy intézményi kezdeményezésre csökkenthető, illetve elengedhető. A napközis táborban a szülő térítési díj helyett részvételi díjat fizet.

A 4. §-hoz

Az R. 3. és 3/a. mellékletét módosítja.

Az 5. §-hoz

Hatályba lépésről és hatályon kívül helyezésről rendelkezik.